Wêreld se oudste persoon sterfEmma Morano op haar 117de verjaardag. Foto: AP Photo / Antonio Calanni. Emma Morano, die wêreld se oudste persoon, is in die ouderdom van 117 jaar in haar tuisland, Italië, dood. Morano, wat amptelik die laaste persoon was wat in die 19de eeu gebore is en nog geleef het, is Saterdag in haar huis in Verbania in die noorde van die land dood. Haar dokter, Carlo Bava, het aan Associated Press gesê Morano se versorger het hom gebel en gesê sy het ophou asemhaal terwyl sy in ŉ leunstoel gesit het. Morano, wat op 29 November 1899 gebore is, het in ŉ netjiese eenkamerwoonstel gewoon waar haar versorger en twee bejaarde susterskinders na haar haar omgesien het. Sy het haar lewe toegeskryf aan haar genetiese samestelling en ŉ dieet van drie eiers per dag, waarvan een rou moet wees. Bava het gesê hy het Morana Vrydag vir die laaste keer gesien waartydens sy hom bedank en sy hand vasgehou het, soos wat sy altyd gedoen het as hy haar besoek. “Sy het die afgelope tyd meer begin slaap en minder gesels, maar sy het steeds elke dag haar rou eier geëet,” het Bava gesê. Emma Morano op haar 117de verjaardag. Foto: AP Photo / Antonio Calanni.